Papersnake/gushiwen huggingface dataset:
宜春九咏 其八 春蝶
邓云霄（明代）

谁化香魂逐早春？徘徊南陌更东邻。几家芳苑堪乘兴，若个游蜂是故人。

榻罢滕王无俗事，梦回庄叟有闲身。坐看残粉飘红雨，花底深杯莫厌频。
偶成
张耒（宋代）

却扫客不至，端为四国骚。
杯寒荐园实，食俭煮溪毛。
霜过橘柚熟，天晴鸿鹄高。
幽斋高木近，不寝听鸡号。
杨文学伯翼翛园
王世贞（明代）

五亩蓬蒿地，翛然都不营。有花自开谢，无酒亦沈冥。

永任周遭碧，山从映带青。故人劳问字，杨子倦谈经。
自少城解职事还邑二首
李流谦（宋代）

胡床卯饮带余酲，身世如天行白云。
竹简读残聊一叹，水觉烧白更三薰。
痴心久绝临渊羡，老手唯便植杖芸。
自有此生须自断，岂能曲折问灵氛。
次韵宿圣溪庄
释德洪（宋代）

家声十辈拥朱轮，更畜青牛解斗奔。应念高楼闲舞袖，故凭山月洗吟魂。

助舂泉落量云谷，输税人归吠甑村。被冷夜晴成好梦，马随香雾入修门。
送翁应叟
翁卷（宋代）

逢君亦姓翁，莫即是吾宗。
远自刺桐里，来看孤屿峰。
虽云相识晚，宛若故情浓。
囘首秋风路，闽山复几重。
思子虡
陆游（宋代）

里堠迢迢阻问津，年光冉冉苦催人。
未能免俗予嗟老，岂不怀催汝念亲。
家酿湖蓴谁共醉？江云淮月又经春。
新诗题罢无从寄，独倚危阑一怆神。
自桃川至辰州绝句四十有二
赵蕃（宋代）

大麦虽黄草与长，趁春只用野生桑。
为生可叹微如是，应坐人稀地力荒。
江城子
沈宜修（明代）

西风自古不禁愁。奈穷秋。思悠悠。何似长江，滚滚只东流。

霁景萧疏催晚色，新月影，挂帘钩。

芙蓉寂寞水痕收。淡烟浮。冷芳洲。断霭残云，犹自倚重楼。

纵有茱萸堪插鬓，须不是，少年头。
哭云外老人
释慧日（宋代）

水天空阔竟忘遥，太白巍巍望九霄。
面目俨然云雨外，孰云生死不同条。
沁园春（赠较弓会诸友）
刘省齐（宋代）

男子才生，桑弧蓬矢，志期古同。况平生慷慨，胸襟磊落，弛张洞晓，经艺该通。笔扫云烟，腹储兵甲，志气天边万丈虹。行藏事，笑不侯李广，射石夸雄。

仰天一问穷通。叹风虎去龙时未逢。羡傅岩版筑，终符求象，渭滨渔钓，果兆非熊。白额未除，长鲸未脍，臂健何嫌二石弓。天山定，任扶桑高挂，凌阁图功。
书事二首
刘克庄（宋代）

二士平生极好修，箪瓢之外尚何求。
暮年更傍谁门户，故国宁无某水丘。
华箦殊非爱曾子，短衾自可覆黔娄。
小车处士差安稳，十二行窝取次游。
跋湘西清绝图
折彦质（宋代）

与山分浅正伤神，蜡屐明朝陌上尘。
谁写湘西清绝景，巧移林壑慰行人。
俞通判挽词
楼钥（宋代）

强仕赋归去，频年亦漫行。
宦情虽淡泊，官事极精明。
赞画王公幕，监州亚父城。
佳儿守遗训，清白胜金籯。
游洞口钓台漫兴
张天赋（明代）

洞口桃花几落开，乾坤人物已尘埃。昔年知是谁持钓，今日还教我坐台。

红树枝头风袅袅，绿杨影里鸟喈喈。狂夫白首长沙客，拂破浮云跨鹤来。
登岘山用刘清步韵
李曾伯（宋代）

向来碑在所，今见下牛羊。
魂逐江山老，名流史传香。
吴谋千载伟，晋事一丘荒。
不用凭高看，中原尚鹿场。
初夏登北山
卫宗武（宋代）

推篷数峰出，野色弄新晴。
雷复阳初长，雪消山更青。
岭坳孤塔露，木杪片云生。
何日尘缘了，来寻猿鹤盟。
同杨济翁唐季路陈纯叟饮光风亭光风旧名招屈
赵汝鐩（宋代）

江边旧亭子，招屈改光风。
揭扁名虽异，怀人意则同。
一篇渔父问，千古大夫忠。
酒尽琴犹鼓，幽兰曲未终。
秋居杂咏十首
李弥逊（宋代）

凝云吐秋曦，翳目眩晴昼。
扶行憩高堂，悄若历辰宿。
清涵城负池，碧丛林端岫。
微茫纵遐瞻，佳处时一靓。
冷风生襟裾，俯仰小宇宙。
何必如云翮，超然追御寇。
喜迁莺（金村阻风）
蒋捷（宋代）

风涛如此，被闲鸥诮我，君行良苦。槲叶深湾，芦窠窄港，小憩倦篙慵橹。壮年夜吹笛去，惊得鱼龙嗥舞。怅今老，但篷窗紧掩，荒凉愁愫。

别浦。云断处。低雁一绳，拦断家山路。佩玉无诗，飞霞乏序，满席快飙谁付。醉中几番重九，今度芳尊孤负。便晴否。怕明朝蝶冷，黄花秋圃。
从军行
王贞白（唐代）

从军朔方久，未省用干戈。只以恩信及，自然戎虏和。

边声动白草，烧色入枯河。每度因看猎，令人勇气多。
种梧桐
刘攽（宋代）

凤鸟非梧不息阴，梧桐非凤亦无禽。种桐阶戺有深意，欲伴幽人介独心。
苏州道中顺风
王安石（宋代）

北风一夕阻东舟，清早飞帆落虎丘。
运数本来无得丧，人生万事不须谋。
朱野云断墙老树图为石敦夫题
舒位（清代）

朱公示我断墙老树图，石公索我断墙老树诗。之二人者我所思，之二物者我所知。

一在极乐寺，一在太清观。鸡林宰相购真形，龙门太史作合传。

此墙此树诚无双，突兀一堆空一腔。后墙彼树遍天下，不断不老不诗画。

独不知筑墙为某年，种树是何意。亦不知先筑墙，后种树，何在南城太清观，何在西门极乐寺。

墙如残碑树如枯柴，墙断若坐，树老而卧。客之来兮秋凉，揽风景兮断肠。

㡠丹青兮韵宫商，合则双美兮离则两伤。蓬莱清浅须弥小，呜呼墙断树亦老。

是墙是树有绝期，非墙非树无尽道。无有墙树无有诸烦恼，胡为画之题之不肯休。

一墙一树名一愁，宿泥剥剥鬼所谋，孤根盘盘匠所仇。

屐齿不到风马牛，烟花点缀虫雕锼。咄嗟乎嘻吁，铁围山，拦不住。

红桑花，种何处。神仙换劫佛灭度，如是因缘不知数。

一为极乐寺中墙，一为太清观里树。此际无情似有情，此时有句如无句。

若云面壁来，何不乘槎去。
秋夕与韩伯举寅仲泛月得山字
张萱（明代）

清秋尊酒一开颜，荡漾孤舟杳霭间。浦口好风斜捲席，城头新月半含山。

蒹葭远水伤心剧，岛屿浮青向客閒。但得流光能共对，渔竿长此弄潺湲。
次韵酬运判张德父灯夕不赴
黄履（宋代）

南国星桥铁锁开，朋簪聊醉凤凰台。同民所乐尝闻孟，与物为春略似骀。

龙曜乍增昆岫出，佛华重散朅陀来。发篇示我虽温丽，欺魄连墙肯至哉。
采桑子 其四
欧阳修（宋代）

群芳过后西湖好，狼藉残红，飞絮濛濛，垂柳阑干尽日风。

笙歌散尽游人去，始觉春空。垂下帘栊，双燕归来细雨中。
淮阴太宁山主崇岳逮与予诸公游今年七十余耳
张耒（宋代）

我来之初季春月，门外李花如积雪。
杜门燕坐度长夏，庭树秋风忽骚屑。
西驰大火不复燎，急雨凄风争应节。
紫貂暴日知有待，画扇依墙将怨别。
蒸云积潦渐收拾，恶木烦芜稍摧折。
不知此事谁主张，跃马奔车忽回辙。
嗟予行世蹈坎埳，仅免豺狼膏齿舌。
三年闭户饿江岛，脱粟无余衣百结。
近者皇天忽悔祸，雨施云行咸澡雪。
复官还职遍海内，争脱囚冠鸣佩玦。
老夫龙钟众人后，一舸循江信沿涉。
风波历尽见故乡，亲友相逢惊白发。
道人已老见我喜，静扫高堂容憩歇。
佛龛日近得香火，僧饭时容供粗粝。
读书小技漫勤苦，安禅大观无分别。
久便闲放轻禄利，已脱忧危傲缧绁。
天时进退古不忒，人事兴衰今屡阅。
酒浓村店足斟酌，鱼美长淮恣哺啜。
从今万事付天工，致安民庶看夔契。
赠崇仁吴幼清逃儒入老三首 其三
萧立之（宋代）

生天不问灵运后，鲁公葛洪皆成仙。谁能与我粥饭券，持送酒家还酒钱。
和王雅州见赠
曾协（宋代）

怀人俄复几春秋，三舍相望见末由。
千骑前驱催首路，九重侧席纳嘉谋。
茅茨至陋何堪顾，苹藻虽微尚可羞。
准拟扫除迎上客，玉蕤阴底列觥筹。
游云溪与郡宴用太守韵即事二首
戴复古（宋代）

溪堂久矣无人到，千骑传呼五马来。
流水奔腾砥柱立，好山呈露晚云开。
指挥壮士驰骁骑，管领衰翁吊古梅。
笑问风流羊叔子，几人登览不尘埃。
和夏学可霞城高韵
曹文晦（元代）

霞城高，霞城高。城头看霞紫气薄，城下放火红燄交。

黄烟腾腾眯人目，炎风烈烈吹鬓毛。台民急起霞城避，回首闾阎化荒址。

一旦空悲赤壁风，六丁难挽天河水。霞城高，登不休，四望岂独悲吾州。

千岩万壑尽荆棘，置身惟有昆仑丘。物理有穷穷则变，天定胜人人不怨。

舂陵三策无路陈，安得时平话《封禅》。
题江陵临沙驿楼
司空曙（唐代）

江天清更愁，风柳入江楼。雁惜楚山晚，蝉知秦树秋。

凄凉多独醉，零落半同游。岂复平生意，苍然兰杜洲。
吴安西馆赠从弟楚客
孟郊（唐代）

蒙笼杨柳馆，中有南风生。风生今为谁，湘客多远情。

孤枕楚水梦，独帆楚江程。觉来残恨深，尚与归路并。

玉匣五弦在，请君时一鸣。
移居甲子春作 其三
释古易（明代）

林吐微微绿，山回黯黯春。药栏随地得，诗思逐时新。

瘦影堪谁似，孤怀只自真。呢喃双燕子，感激伴闲身。
寄怀钟陵旧游因寄知己
齐己（唐代）

洗井僧来说旧游，西江东岸是城楼。昔年淹迹因王化，

长日凭栏看水流。真观上人栖树石，陈陶处士在林丘。

终拖老病重寻去，得到匡庐死便休。
通刺师道弟
陈宓（宋代）

昔我先君子，受爵每惧盈。
国恩恨未报，遣训昭誓盟。
两兄既即世，与子相须生。
学问若过时，书剑两无成。
年各过五十，以恩厕簪缨。
出虽稍迟滞，亦忝半刺荣。
幸有旧田庐，勤俭可无营。
宦游要及物，闲居亦舒情。
乖隔逾一年，便风劳寄声。
愿言速加鞭，晨兴课归程。
有亲头已白，中夜梦纡萦。
日日迟尔至，一尊欢笑并。
五马固足恋，二毛还可惊。
幸有故园竹，霜葩娱弟兄。
岂务耳目玩，庶令心体平。
一瓢晏共饮，讨书托馀龄。
登岘山观李左相石尊联句
颜真卿（唐代）

李公登饮处，因石为洼尊。 ——颜真卿

人事岁年改，岘山今古存。 ——刘全白

榛芜掩前迹，苔藓馀旧痕。 ——裴循

叔子尚遗德，山公此回轩。 ——张荐

维舟陪高兴，感昔情弥敦。 ——吴筠

蔼蔼贤哲事，依依离别言。 ——强蒙

岖嶔横道周，迢递连山根。 ——范缙

馀烈暧林野，众芳揖兰荪。 ——王纯

德晖映岩足，胜赏延高原。 ——魏理

远水明匹练，因晴见吴门。 ——王修甫

陪游追盛美，揆德欣讨论。 ——颜岘

器有成形用，功资造化元。 ——左辅元

流霞方泔淡，别鹤遽翩翻。 ——刘茂

旧规倾逸赏，新兴丽初暾。 ——颜浑

醉后接z5倒，归时驺骑喧。 ——杨德元

迟回向遗迹，离别益伤魂。 ——韦介

览事古兴属，送人归思繁。 ——皎然

怀贤久徂谢，赠远空攀援。 ——崔弘

八座钦懿躅，高名播乾抻。 ——史仲宣

松深引闲步，葛弱供险扪。 ——陆羽

花气酒中馥，云华衣上屯。 ——权器

森沈列湖树，牢落望效园。 ——陆士修

白日半岩岫，清风满丘樊。 ——裴幼清

旌麾间翠幄，箫鼓来朱轓. ——柳淡

闲路蹑云影，清心澄水源。 ——释尘外

萍连浦中屿，竹绕山下村。 ——颜颛

景落全溪暗，烟凝半岭昏。 ——颜须

去日往如复，换年凉代温。 ——颜顼

登临继风骚，义激旧府恩。 ——李崿
苏幕遮·聚三华
高道宽（元代）

聚三华，合四象。一气流通，上下频升降。飞入泥丸光百丈。岁久年深，炼成琉璃帐。证先天，朝无上。当位中庸，三五三十棒。打就不来亦不往。这个家风，端的无虚妄。
寓仙林寺待班戏题
杨万里（宋代）

听书锺鱼半月声，浪傅移住竟何曾。
莫教少欠丛林债，更作今宵且过僧。
寄桂隐
白玉蟾（宋代）

指点篇书说向谁，武侯之后独公奇。
许瓢却大尧天小，严濑应高汉座卑。
夙世已傥霖雨债，我身今结水云知。
何人桂树中间隐，莫作南阳一睡骊。
赠冯扬州
杨杰（宋代）

天下无双士，淮南第一州。文章老元帅，节义古诸侯。

路稳归黄阁，功成建碧油。九重致尧舜，四海望伊周。

楚甸供吟笔，吴兵赖坐筹。风云生鹢首，蛟蜃怯龙头。

有士依馀芘，干时愧拙谋。沧溟波浪险，愿借钓鳌钩。
句 其一
张仲时（宋代）

太平功业属男儿，虹蜺万丈云中气。
画鹰
杜甫（唐代）

素练风霜起，苍鹰画作殊。
㧐身思狡兔，侧目似愁胡。
绦镟光堪擿，轩楹势可呼。
何当击凡鸟，毛血洒平芜。
喷玉泉冥会诗八首。白衣叟途中吟二首
李玖（唐代）

春草萋萋春水绿，野棠开尽飘香玉。

绣岭宫前鹤发人，犹唱开元太平曲。

厌世逃名者，谁能答姓名。曾闻王乐否，眷取路傍情。
杜坞怀古
华黄（清代）

城西五里杏花村，郭外青山竹木蕃。烟火数家皆网户，秾阴一木到僧门。

酒垆时挽游人骑，风月还随刺史辕。祇树清凉几声磬，扬州好梦不重温。
越城客中
董嗣杲（宋代）

暑滋衣袖苦逢迎，濡滞连旬梦亦惊。
奔走泥涂谁送死，浮沉光景自怜生。
鸦穿晚照栖公馆，龙挟晴云入子城。
乱试法歌攒碧落，无端新月客窗明。
元日班贺
任希夷（宋代）

百华照晓岁更初，黼座当中列辟趋。
舞蹈三回严赞唱，虔恭百拜听传呼。
麾旗簇仗朝仪肃，韎韐班庭远意孚。
元会五逢叨侍从，欲陈嘉颂愧才粗。
山禽
邹浩（宋代）

何处飞来傍隐居，就中声与众禽殊。长拖缓转娇无力，一似汴孙吹画乌。
过安乐山，闻山上木叶有文，如道士篆符，云
苏轼（宋代）

真人已不死，外慕堕空虚。
犹余好名意，满树写天书。
秋发虎林同山阴沈生炎仲氏炌会稽王生骥德暨阳朱生长庚暨家弟与慈赋别联句
谢与思（明代）

刚风卷长涛，落日削危岫。万舟事南征，严程应西候。

萧森云物改，窈窕江门旧。开尊直河梁，舣棹当水构。

揽衣各不发，引满交相寿。生离故难任，醉别弥成疚。

缱绻平生心，凄凉今夕奏。念兹羽翼垂，蜷彼山川缪。

客星中天悬，灵钟半江吼。烧镫木叶下，点笔霜华逗。

慷慨荆卿歌，琅珰郭郎袖。亭亭月可掇，齿齿石堪漱。

高谈激天汉，长啸划云窦。谁令乌鹊惊，坐使鱼龙斗。

遥空葭菼澹，新寒鹔鹴透。故应青眼在，翻讶白璧谬。

麟骥不易羁，兰茝本同臭。殷勤斗酒欢，俛仰千载觏。

论交绝形骸，搏句争胜负。从衡孟韩间，顾盼卢王后。

寸心可重陈，嘉会不再遘。嬿婉聊斯须，梦寐或邂逅。

飘零青衫泪，牢落荒城漏。并州渺难望，楚璞哀谁售。

吾有宝刀雄，临岐似君手。
赠禅者
释道行（宋代）

句下出诸碍，翻身古剑寒。
欲明如上事，须是髑髅干。
宫词
陆游（宋代）

秋露萧萧洗秋月，梦断陈宫白银阙。
临春结绮底处所？回首已成狐兔穴。
春日杂兴十五首 其十三
华镇（宋代）

纤纤兰蕙甲，青青杨柳丝。草木有春华，园林竞芳时。

妆点贵铨次，高下有推移。连畛已端修，茅蹊尽平治。

雕栏被丹雘，文甃合琉璃。穿薄启萦迂，拍堤汎涟漪。

安排红药树，映带牡丹枝。蔓草既诛锄，秋荣亦芟夷。

碧芦断修干，丹蓼剪芳蕤。苞杞散不收，丛菊弃如遗。

芦蓼尚云可，杞菊或未宜。神功著西河，嘉声蔼东篱。

朱实照金鼎，黄华登玉卮。暄凉虽异序，荣秀各有期。

商飙掠春丛，摧折谁能支。
五峰寺
李弥逊（宋代）

五峰如五城，草树皆秀发。
人间白玉京，此土黄金刹。
长松菜步武，目改心已雪。
税鞅罢言归，前山写薇蕨。
舍东追凉
陆游（宋代）

骄阳收火伞，清露贮冰壼。
海涌四更月，风生千顷蒲。
砍狂忘老境，意豁失穷途。
所恨朋侪尽，无人为揽须。
刘直夫之入道今复逢衣余饮之酒
林泳（宋代）

脱了紫霞衣，琴书欲傍谁。
焚香懒持咒，衔袖旋吟诗。
无本穷应悔，知章梦已迟。
梅寒不堪折，斗酒谩浇之。
望月台
喻良能（宋代）

滟滟冰轮林上头，烟锁雾敛桂花浮。
要看夜静天如水，莫遣疏帘不上钩。
奉和江沖陶居二十韵
汪炎昶（宋代）

看云已堪眠，待月兼宜坐。
谁令作棋局，却使苍苔破。
赠岩居僧
齐己（唐代）

石如骐驎岩作室，秋苔漫坛净于漆。

袈裟盖头心在无，黄猿白猿啼日日。
题玉川卢先生祠令弟四园封君建
庞嵩（明代）

正气如公生岂徒，纲常宇宙赖公扶。尧天义赙希前有，廷式高风旷世无。

矫矫鹏图翔汉迥，瞿瞿蝶梦向谁呼。水滨香火千年在，行道人瞻是此夫。
长沙道中寄君时
彭汝砺（宋代）

少时惜别惟男女，老大相思味尤苦。时节愁深聚作云，道途泪落纷如雨。

梦魂章水去无时，书信蒲山来有数。几时与汝归去来，綵服相看老农圃。
与衍斯道赋天平白云泉
守仁（明代）

山君夜移东海水，分得灵泉白云底。老禅卓锡住泉头，坐看泉云与云起。

湛湛寒光玉镜圆，波心照见苍龙眠。半峰秋色漾晴雪，五丈石影浮青莲。

南岳枯湫何足数，惠山断浣侵草莽。幻人跑虎笑寰中，何物品茶誇陆羽。

真源下极沧溟深，欲探其委谁能寻。泾清渭浊那复辩，云行坎止俱无心。

我求范老读书处，遂向云中问归路。久嗟尘海混凡云，细酌清泠得真趣。

临池载拂焦尾桐，水云弹彻潇湘空。会分一滴化甘露，坐令万国皆清风。
八声甘州 其三 读诸葛武侯传
王质（宋代）

过隆中、桑柘倚斜阳，禾黍战悲风。世若无徐庶，更无庞统，沈了风雄。

本计东荆西益，观变取奇功。转尽青天粟，无路能通。

他日杂耕渭上，忽一星飞堕，万事成空。使一曹三马，云雨动蛟龙。

看璀璨、出师一表，照乾坤、牛斗气常冲。千年后，锦城相吊，遇草堂翁。
贫汉归庐阜结庵作伽陀为别
曹勋（宋代）

辩公出蓝之智，楮衲反来游戏。
衲底一段光明，可谓湛然无累。
倒峡倾河雄辩，银山铁壁意气。
毗卢顶{宁页}上行，弥勒眼晴里睡。
归去羌庐山下，一笑雪中风味。
他时杖屦重来，且道有甚领会。
为公撦了楮衣，奉为普薰一切。
过宝积寺探景泰禅师卓锡泉
释今严（明代）

地辟萧梁代，幢标南汉年。登临吾辈重，怀想古人贤。

宴坐消长昼，清言入暝烟。更忻情所乐，一饱杖头泉。
僧过涧图
胡仲弓（宋代）

溪急水摇石，野僧蹑石度。
寒流漾笠影，历险无窘步。
仆夫后岭来，木末迹樵路。
苍茫盼精蓝，惨澹没烟雾。
忆昔山中行，顾瞻歌陟岵。
今犹梦见之，觉乃忘其故。
画师从何知，展玩失毫素。
怅然渺予怀，江乡碧云暮。
胡笳曲
吴迈远（南北朝）

轻命重意气，古来岂但今。缓颊献一说，扬眉受千金。

边风落寒献，鸣笳坠飞禽。越情结楚思，汉耳听胡音。

既怀离俗伤，复悲朝光侵。日当故乡没，遥见浮云阴。
赠乐使君
马云奇（唐代）

知君桃李遍成蹊，故托乔林此处栖。虽然灌木凌云秀，会有寒鸦夜夜啼。
引东泉作
元结（唐代）

东泉人未知，在我左山东。引之傍山来，垂流落庭中。

宿雾含朝光，掩映如残虹。有时散成雨，飘洒随清风。

众源发渊窦，殊怪皆不同。此流又高悬，rT々在长空。

山林何处无，兹地不可逢。吾欲解缨佩，便为泉上翁。
宫词
张公庠（宋代）

影娥池面碧溶溶，荡桨佳人夕照中。
云髻不饶荷叶绿，罗裙未减石榴红。
拿舟送使长马少卿既酌别维舟小憩与李彦中各
曾丰（宋代）

宾主相从久，情亲更受知。
追随船泊处，饯送酒醒时。
落照关思忆，垂杨管别离。
非诗愁莫写，愁绝不胜诗。
步出夏门行·艳
曹操（两汉）

云行雨步，超越九江之皋。
临观异同，心意怀犹豫，不知当复何从？
经过至我碣石，心惆怅我东海。
文徵明竹树即用其韵
弘历（清代）

萧落槎枒各有神，新芜诡石静无尘。物犹择友两相得，应笑烧琴对画人。
思齐化士
释崇岳（宋代）

拔剑红尘斩万机，直教佛祖浪头低。
我侬赢得呵呵笑，老倒思贤愧不齐。
鹧鸪天 席上有伎持写柳障子乞题，口占应之
周星誉（清代）

青眼窥人漫自妍。黄金抛得买华年。惺忪秋思难瞒水，作弄春光但借烟。

嘶马地，坐莺天。长亭回首更凄然。西风一例逢摇落，未必灵和胜外边。
更漏子
晏几道（宋代）

槛花稀，池草遍。冷落吹笙庭院。人去日，燕西飞。燕归人未归。

数书期，寻梦意。弹指一年春事。新怅望，旧悲凉。不堪红日长。
送日本使
李隆基（唐代）

日下非殊俗，天中嘉会朝。念余怀义远，矜尔畏途遥。

涨海宽秋月，归帆驶夕飙。因惊彼君子，王化远昭昭。
九日欧舫蛟门诸老小集老圃
马苏臣（清代）

不雨不风刚九日，一丘一壑有三秋。吾曹已作将红树，人事多三未白头。

到耳霜清初听雁，候门山翠漫扶鸠。黄花傥亦伤迟暮，更与城南续旧游。
题李公麟吴中三贤图 其三 陆龟蒙
弘历（清代）

三日饶州即去之，葛巾潇洒信天随。钓车茶具聊携处，相访惟应李与皮。
中秋夜久方见月
程洵（宋代）

此夕清光本自多，不劳玉斧更砻磨。祇应云物偶如此，未惬诗情可奈何。

喜见一轮还旧观，遥知千斛费明河。先生赏罢浑无事，古井依然湛不波。
寿星明
晁端礼（宋代）

露湿晴花，散红香清影，建章宫殿。玉宇风来，银河云敛，天外老殿星现。向晓千官入，称庆山呼鳌抃。凤髓香飘，龙墀翡翠，帘栊高卷。

朝罢仗卫再整，肃鸣鞘，又向瑶池高宴。海寓承平，君臣相悦，乐奏徵招初遍。治极将何报，检玉泥金封禅。见说山中居民，待看雕辇。
六言吾首赠李相士景春
刘克庄（宋代）

少年勿议宿士，阿瞒自是相师。
蒙叟馘黄项槁，桓郎眼小声雌。
感昔
陆游（宋代）

负琴腰剑成三友，出蜀归吴历百城。
最是客途愁绝处，巫山庙下听猿声。
蒙若拙见和复次韵
葛胜仲（宋代）

逸气轩轩盖搢绅，后来之秀子其人。文如范晔无空设，学似扬雄已大醇。

记问五花能夺簟，风标一角共传巾。怪来吐句皆清警，胸次应无庾亮尘。
奉怀季平范丈戏成两绝句录呈 其二
吕本中（宋代）

新年为况复何如，尚有心情打酒无。只恐后生行乐处，转嫌吾辈白髭须。
用梅溪镜湖韵
施枢（宋代）

畎亩镜中分，沧波杂断云。
向来官里赐，今属野人耘。
怀古天难问，贪吟日易曛。
羽衣遗传本，起诵想余芬。
听贤师琴
苏轼（宋代）

大弦春温和且平，小弦廉折亮以清。
平生未识宫与角，但闻牛鸣盎中雉登木。
门前剥啄谁叩门，山僧未闲君勿嗔。
归家且觅千斛水，净洗従前筝笛耳。
古意
黄庚（元代）

庭前有高树，风挠无停枝。
寒鸦噤不鸣，夜半环树飞。
托身未得所，三匝情依依。
高飞犯霜露，低飞独茅茨。
乾坤岂不容，振羽将安之。
徘徊恋明月，顾影徒伤悲。
题洞霄
罗相（宋代）

峰回路转九重关，一柱擎天锁翠烟。斧凿无痕开六洞，佩环如响萃群仙。

岩前翔涌云根石，林下萦飞玉色泉。为爱丹霞留物外，经纶事业付他年。
贺新郎·篆缕消金鼎
李玉（宋代）

篆缕消金鼎，醉沉沉、庭阴转午，画堂人静。芳草王孙知何处？惟画杨花糁径。渐玉枕、腾腾春醒，帘外残红春已透，镇无聊、殢酒厌厌病。云鬓乱，未忺整。
江南旧事休重省，遍天涯寻消问息，断鸿难倩。月满西楼凭阑久，依旧归期未定。又只恐瓶沉金井，嘶骑不来银烛暗，枉教人立尽梧桐影。谁伴我，对鸾镜。
容江舟中
区次颜（明代）

望入青峦驿外楼，风烟迷目使人愁。嗟谁杳杳云中鹤，愧尔翩翩江上鸥。

斗酒笙歌聊说剑，宦情天地只虚舟。汀兰岸芷犹相待，逝水无声尽日流。
句
王溥（宋代）

两制只官三十客，自怜荣耀老莱衣。
又向灵台饮福杯。
茉莉花
德容（清代）

冰姿玉骨净尘烟，南国携来种自妍。花史高名空第一，只今谁识藐姑仙。
如镜伐竹架过墙葡萄断竹插地复生枝叶地住序
宋无（元代）

为引寒藤延晚翠，试栽碧玉动和恨。
风梢依旧生虚籁，龙择相和添过孙。
林月过庭窥断影，茶烟润色到啼痕。
汤休丽藻题还篇，具叶应多此处繙。
夜行船
倪君奭（宋代）

年少疏狂今已老。筵度散、杂剧打了。生向空来，死从空去，有何打、有何烦恼。说与无常二鬼道。福亦不作，祸亦不造。地狱阎王，天堂玉帝，看你去、那里押到。
哭柳仲和
周孚（宋代）

干时双落莫，触事两趑趄。意广子知我，命穷天丧予。

哀音来涧壑，老泪湿衿裾。从此南冈下，经年独荷锄。
句
江万里（宋代）

不忍骤开还骤落，殷勤含蕊待君来。
小雨泛镜湖
陆游（宋代）

吾州清绝冠三吴，天写云山万幅图。
龙化庙梁飞白雨，鹤收仙幅下青芜。
菱歌嫋嫋遥相答，烟树昏昏淡欲无。
端办一船多贮酒，敢辞送老向南湖。
凤孤飞 立秋日思家感赋
张玉珍（清代）

记得去年时候，雁侣联芳翰。此际新秋恨满。早瘦了、吟腰半。

隔树蝉声疏欲断。难忘处、那回别怨。梧院凉生帘不卷。

任流光偷换。
天柱峰
李纲（宋代）

巉巉千丈插烟空，始见天南一柱峰。绝顶雾开擎日月，半岩云暝噫雷风。

俯临万壑林芿秀，高压群山气象雄。谁道共工曾触折，断鳌端是女娲功。
晓发萧关
王贞白（唐代）

早发长风里，边城曙色间。数鸿寒背碛，片月落临关。

陇上明星没，沙中夜探还。归程不可问，几日到家山。
五十四年仲夏避暑途中瑞麦盈野赋五言律以记
玄烨（清代）

忽送清尘雨，题诗吮兔毫。青黄接玉粒，霢霂佐琼膏。

入野农歌遍，缘溪牧笛高。蔚林能解愠，密草满亭皋。
乙巳游日本绝句
吴保初（清代）

万顷云涛立海滩，天风浩荡白鸥闲。
舟人那识伤心地，为指前程是马关。
悼亡八首 其八
陆佃（宋代）

淡红浓紫总销魂，春恨无人可共论。徙倚暮寒襟袖薄，落花门巷月黄昏。
送何子舟征官秩满
舒頔（元代）

友朋情若何，最苦是离别。亲爱不忍舍，临岐语呜咽。

宦游南北州，江海多隔越。为官不必高，饮酒不必冽。

宽厚长者心，刚强见中辍。所以甘棠阴，千载称召伯。
赠吴孟求承议二首 其二
张耒（宋代）

我非初平叱羊口，江中浪作群羊走。金山五日厌僧粥，挥榜瓜洲缆古柳。

晨兴但怪妻孥喜，故人致馈罗盘缶。起倾残榼得馀沥，洗盏再酌开蓬牖。

风云惨淡秋已严，桑榆摇落山初瘦。军厨醇味尚烦公，应记疏慵穷太守。
十三日吉祥探花
蔡襄（宋代）

花未全开月未圆，寻花待月思依然。
明知花月无情物，若使多情更可怜。
恶客
吕南公（宋代）

恶客无端舍旧山，坐令千虑险相关。青灯白日贫兼病，听著农桑更厚颜。
絜斋世丈以西园述怀集苏六十韵诗见示，为赋五古四章 其四
丘逢甲（清代）

西北有浮云，白白澹将坠。安知东南望，有海乃无地。

海气秋昏昏，天星为易次。仰天发浩叹，空陨诗人涕。

见几者何人？相率思去位。萧晨读公诗，浩然见归思。

归去岂不佳，中外正多事。念天生才心，济世乃为贵。

百折苟不回，终必申吾志。远人况相格，何用恤浮议。

行收已失权，更截旁溢利。顾此凋𠚽民，徐为苏元气。

三州士与女，歌颂方无既。时危仗豪隽，重任在疆寄。

岂曰位不高，持节已为使。秋风思鲈脍，彼特王门吏。

乱萌虽已兆，何忍吾君弃！苏轼终爱君，斯意谨当志。

河山况如故，力在收破碎。九州不可知，犹冀一方治。

内乱吾不与，外患吾不避；用敢告司阶，斯语合经义。

勿信鹧鸪言，声声唱归去。老圃有秋容，且对黄花醉。
十六夜张丞有诗次韵
陈造（宋代）

灯夕胜游皆遻意，可无歌酒答丰年。
云藏玉斧重修月，乐奏壶仙小隐天。
雁阵低空危欲堕，龙公驱雨未成眠。
惟应铁锁银花句，落纸明朝万口传。
陪盱眙王使君东游四首
陈造（宋代）

风林山阙处，茅舍两三家。
小驻加鹘队，重寻粟玉花。
疎烟横暖霭，碧溜漱晴沙。
野兴未渠尽，数峰明晚霞。
晚登横溪阁
陆游（宋代）

荦确坡头筇竹枝，西临村路立多时。
卖蔬市近还家早，煮井人忙下麦迟，病客情怀常怯酒，山城光景尽供诗。
晚来试问愁多少，只许高楼横笛吹。
绝句五首 其三
吕陶（宋代）

可笑公庭种牡丹，日培肥壤设重栏。好花三岁方成就，谁向花前一醉看。
阅史感事
文同（宋代）

世间诸味已全疏，惟爱缣缃似蠹鱼。
名霸者来为御史，姓关人去作尚书。
晋师嘿嘿曾何害，楚客昂昂只自如。
安得汉阴归抱瓮，满园青甲灌新蔬。
题赵祖文盘谷图
吕本中（宋代）

赵郎落笔写盘谷，正是太平无事时。今日太行那有此，满山樵采尽痴儿。
颂古四十五首
释如珙（宋代）

大地一只眼，谁敢屙其中。
锹子寄将去，那知到雪峰。
胡武平遗牡丹一盘
梅尧臣（宋代）

畴昔居洛阳，看尽名园花。
临水复荫竹，艳色照彤霞。
良友相与至，竞饮欢无涯。
而今犹老翁，鬓发但未华。
昨日到湖上，碧水涵蒲芽。
此情颇已惬，薄宦非初嗟。
况乃蒙见怜，带雨摘春葩。
虽无向时乐，专好仍有加。
悼小婢素梅 其一
无垢（清代）

年只十龄馀，幽花色亦如。怜伊明慧甚，独遣理琴书。
窊樽
韩维（宋代）

闲坐闲行水际，自吟自啸云根。
过尽春风秋月，无人共醉窊樽。
蓝田喻言诗二首 其二
徐若浑（宋代）

处世觉还早，终无陆地波。事从安分少，忧为过求多。

虑广神偏昧，心平气自和。万般惟好胜，胜得又如何。
送侯元进罢泾溪丞
周紫芝（宋代）

胡雏饮马窥长江，巨鼎一沸俱仓黄。我携老稚不知处，流离夜窜泾山阳。

山中小邑真蕞尔，井邑无声但流水。乱石巉峥虎看人，贾客稀疏市争米。

忆昔相逢群盗中，过我天宫宝坊里。人言觅句崔立之，恐是前身侯叔起。

当官论事嚼寒冰，醉后诗成只弹指。三年兵火梦中游，别去何堪日千里。

人生直气忌太高，论少卑之亦聊尔。功名唾手良偶然，邂逅庸奴亦如此。

如公人物自有馀，似我苍华真老矣。只今满世尚干戈，应念相思遣双鲤。
德寿宫庆寿口号十篇
杨万里（宋代）

尧舜同时已甚都，祖孙四世古今无。
谁将写日摹天手，画作皇王盛事图。
题长安主人壁
孟浩然（唐代）

久废南山田，叨陪东阁贤。
欲随平子去，犹未献甘泉。
枕籍琴书满，褰帷远岫连。
我来如昨日，庭树忽鸣蝉。
促织惊寒女，秋风感长年。
授衣当九月，无褐竟谁怜。
寄题祝秘校航斋
曹勋（宋代）

密密帘垂映柁楼，济川聊此舣虚舟。
群经列坐供游息，巨浪掀天得罢休。
猿鹤依栖知有地，儿童遗坠且无忧。
业成一棹黄金阙，稳上鳌头拜冕旒。
句 其八十八
谌祜（宋代）

歌舞从儿女，艰难忆父兄。
酬阎员外陟
韦应物（唐代）

寒夜阻良觌，丛竹想幽居。虎符予已误，金丹子何如。

宴集观农暇，笙歌听讼馀。虽蒙一言教，自愧道情疏。
景祐大享明堂二首
佚名（隋代）

偃革兴文，封浴考瑞。
威烈巍巍，允膺宗祀。
吴园杂咏十九首 其九 紫筠亭
彭汝砺（宋代）

青竹老出蓝，紫竹嫩施粉。乐彼奇节并，岁寒不彫陨。

言如拾芥者，设意毋乃近。
顾钱塘德辉 其五
严遂成（清代）

白云如海草连陉，断发犹携翡翠屏。可似朝云能入道，从君日诵大乘经。
杂咏四首 其三
龚敩（明代）

行尽郊原不见梅，一时乡思上心来。故山遥忆鹅湖路，傲雪凌霜几树开。
满江红·压倒群芳
刘克庄（宋代）

压倒群芳，天赋与、十分秾艳。娇嫩处、有情皆惜，无香何慊。恰则才如针粟大，忽然谁把胭脂染。放迟开、不肯婿梅花，羞寒俭。时易过，春难占。欢事薄，才情欠。觉芳心欲诉，冶容微敛。四畔人来攀折去，一番雨有离披渐。更那堪、几阵夜来风，吹千点。
二月朔日诣学讲堂前杏花正开呈教授
王十朋（宋代）

孔坛昔栽杏，鲁人呼东家。当时三千株，化工无等差。

雩风长其实，教雨濯其葩。木与圣化俱，芬芳无迩遐。

数株能白红，开向天之涯。况于芹藻间，相看意殊嘉。

对之怀哲人，甘棠何以加。不比曲江春，祇名及第花。

又异仙家桃，徒尔蒸红霞。愿言广对殖，夔鲁同光华。
梅花十咏·欲谢
张至龙（宋代）

垂垂雪中枝，暗里度香远。
忽动调羹机，黏枝花力软。
大涤洞 其二
赵善革（宋代）

旧游风物转头非，只有青山不改移。深壑贮风驯虎啸，断崖飞瀑翠蛟驰。

郭翁遗迹云烟锁，坡老清名草木知。笑问聚仙亭上月，风流应不减当时。
夏中杂兴
陆游（宋代）

遣信邀邻父，随宜具小餐。
草燔豚肉美，瓮压酒醅浑。
易致商山皓，难招楚泽魂。
嗟予亦衰矣，心事与谁论？
菩萨蛮·楼头尚有三通鼓
孙洙（宋代）

楼头尚有三通鼓，何须抵死催人去！上马苦匆匆，琵琶曲未终。
回头凝望处，那更廉纤雨。漫道玉为堂，玉堂今夜长。
菩萨蛮 题马士英《千峰夕照图》
樊增祥（清代）

桃花扇底虫沙劫。南都乔木伤心色。残照下西岑。难为瑶草心。

心边百雁过。金粉江山破。莫污女郎名。江南冯玉瑛。
和春晚题韦家亭子
史浩（宋代）

马蹄轻蹙落花香，三月芳菲堕渺茫。正好留春开雅宴，危亭群幕已高张。
龟堂杂兴十首 其九
陆游（宋代）

道妙从来亦粗闻，闭门方用十年勤。笔端小技深知悔，旧稿如山欲尽焚。
游盘塘山后废寺
董嗣杲（宋代）

前生修行来，见山入骨贪。
自昔盛缁流，无处无精蓝。
大风起江头，吹我菊帽簪。
景物日自殊，登顿我所甘。
青红夕阳光，隐约埋空岚。
矮松冷尘屋，暗灯明破龛。
好月亦爱人，离云印寒潭。
诗壁不待题，禅偈不在谈。
还须蜕浮尘，投林结莎庵。
平安火一烽，愁可宽江南。
幽窗
韩偓（唐代）

刺绣非无暇，幽窗自鲜欢。
手香江橘嫩，齿软越梅酸。
密约临行怯，私书欲报难。
无凭谙鹊语，犹得暂心宽。
云栖竹树甚茂幽兰满山
玄烨（清代）

山径纡徐合，溪声到处闻。竹深阴戛日，木古势干云。

倚槛听啼鸟，攀崖采异芬。韶华春已半，万物各欣欣。
赠写御真李长史
李远（唐代）

玉座烟销砚水清，龙髯不动彩毫轻。
乍分隆准山河秀，初点重瞳日月明。
宫女卷帘皆暗认，侍臣开殿尽遥惊。
六朝天下应无敌，始觉僧繇浪得名。
湖南春日二首
戎昱（唐代）

自怜春日客长沙，江上无人转忆家。

光景却添乡思苦，檐前数片落梅花。

三湘漂寓若流萍，万里湘乡隔洞庭。

羁客春来心欲碎，东风莫遣柳条青。
偈七首 其一
释继成（宋代）

茫茫尽是觅佛汉，举世难寻闲道人。棒喝交驰成药忌，了亡药忌未天真。
自遣二首 其一
房皞（元代）

几见秋风几见春，一愁未已一愁新。閒中点检平生事，唯有清贫不负人。
古意 其一
岳礼（清代）

红粉蛾眉号善才，未央宫宴百花开。琵琶弟子皆承宠，月落香销独自回。
题东林聪明泉
王十朋（宋代）

远公白莲社，旁有聪明泉。饮此谁聪明，社中十八贤。

尧舜不曾饮，聪明本诸天。我辈虽饮之，聪明不加前。

为爱此水清，一酌涤尘缘。却恐愚此水，愚名自今传。
白沙
郭传昌（清代）

林表大旗悬，飘飘拂远天。人家全绕市，官渡各停船。

江水依山折，沙堤抱岸圆。罗阳城近见，直下路如弦。
贵阳李芘园尚书师命题赐环纪恩图三首 其二
夏孙桐（清代）

一朝沧海叹横流，惨淡风云故国秋。万里荷戈空有泪，当时厝火固先忧。

江湖未断觚棱梦，乡里来追款段游。正是六龙回驭日，开颜重见旧神州。
送胡秉彝归毗陵
王质（宋代）

千林秋叶深，此际有行人。握手恨无语，出门愁始新。

殷勤一枝柳，聚散百年身。眺远情何极，兹来迹已陈。
偈颂七十六首 其三十二
释师观（宋代）

光阴何太疾，如白驹过隙。惟有衲僧家，日日是好日。
雪峰真觉祖师赞
释师观（宋代）

三到投子，九上洞山。
鳌山成道，已是自瞒。
呵呵呵，惹得虚名走世间。
走笔和君锡尧夫
司马光（宋代）

先生洛社坐忘机，大尹朝天去佐时。
今日梅花浮别酒，青云早晚重来披。
两府新第
刘攽（宋代）

圣世诸公起草莱，君恩东第一时开。排门画戟交行马，转肘沙时接上台。

卫国名亭缘伐叛，平津虚馆为翘材。犹分长史待天下，衰老讵能忘傥来。
赠相士黄电目
胡长孺（元代）

忆昔待诏金马门，方伎杂遝车盖繁。黄生蔡子最绝出，高堂不盖笙歌諠。

庐陵老翁才五尺，盱母江头眼空碧。相人岂不二子如，秋风夜雨归无宅。

长身博士老一簟，皋比那博儒生酸。人生荣华无足梦，桃笙竹枕长阑干。

黄翁勿叹无家苦，华屋连云更何补。蜀庄一日不百钱，炳炳幽光二十年。
题天然大理石屏四绝句 其一 黄大痴富江春树
姚燮（清代）

春烟翠未开，若闻幽鸟语。冥濛七里波，欲作晚来雨。
园中
薛嵎（宋代）

莫道趋时拙，书中乐未涯。
荷锄依树歇，联句笑人迟。
仙去井犹在，年荒草不衰。
近来筋力减，累失看花期。
芭蕉园
马汝骥（明代）

辇道山楼直，宫园水殿低。
碧荷春槛出，红药晚阶齐。
钓石蛟龙隐，歌台鸟雀啼。
翠华当日幸，花木五云迷。
丫头岩
赵崇鉘（宋代）

烟雨斑斓石藓春，坠云谁梦宝花颦。
行人总被虚名误，到得倾城又误人。
导引 大定二十七年三月皇太孙受册谢庙
佚名（元代）

璇源浚发，衍庆自灵长。圣运日隆昌。震闱显册遵彝典，基绪焕重光。

拣时庙见严昭报，礼乐粲成章。精诚潜格神明助，福禄永无疆。
张户部伯邻宅同郭仪部方尚宝夜集
欧大任（明代）

菊觞宁厌数，骑马屡过门。结客多同舍，看花似故园。

月高燕市路，砧近汉宫垣。不有中郎酒，谁堪秋思繁。
奉寄辰州房使君郎中
窦常（唐代）

汉代文明今盛明，犹将贾傅暂专城。何妨密旨先符竹，

莫是除书误姓名。蜗舍喜时春梦去，隼旟行处瘴江清。

新年只可三十二，却笑潘郎白发生。
人日
孟洋（明代）

去年人日颍水滨，今年人日长安上。白雪青尊忆故人，长烟平树空遥望。

苑外宁无杨柳新，水边不见梅花放。天南地北总支离，瘦马东风倍惆怅。
上人陈情十首之一
吴璋（唐代）

下笔非能不自休，清谈不足第三流。
梦中读易疑神动，醉里吟诗想鬼愁。
飞鹘岂徒惊燕雀，骑驴直欲度骅骝。
此君须异无人识，惭愧当年遇褚裒。
吾庐
吴嘉纪（清代）

吾庐清溪中，年久半倾圯。圯者不复问，存者还欲倚。

老梅共横斜，撑拒临流水。有客念倾颓，赠粮令葺理。

负戴骇邻人，升斗分匠氏。仍缺石与木，来朝卖一豕。

力作何纷纭，痴儿间老婢。窗牖次第明，巷径复委委。

家人意颇贪，指点旧基址。乃欲典衣裳，更求广居止。

微笑谓家人，户外寒方始。且留此隙地，以待春风起。

我自荷一锄，种菜柴门里。
杨桃花
钟芳（明代）

花发缠交碧玉枝，疏风时复露胭脂。莫缘幽僻轻颜色，秾绿深藏亦一奇。
送滕彦道赴浙东参议
李洪（宋代）

辍自鹓行第一流，笑谭幕府卧青油，
兰亭陈迹犹堪赋，禹穴奇青尚可求。
丞相开藩多暇日，省郎为介借前筹。
独怜无用沟中断，深羡千岩万壑游。
同袁通判
陈著（宋代）

舟行可十里，上岸即山林。曲径抱深意，怪松传古音。

平生能几到，好处欲穷寻。春鸟一声处，乡关又上心。
唐诗
刘克庄（宋代）

瀛洲学士风流远，中叶唐惭贞观唐。
灵武拾遗晚羁旅，开元供观老佯狂。
戏苕翡翠非伦拟，撼树蚍蜉不揣量。
赖有元和韩十八，骑麟被发共翱翔。
雨晴后同兄侄游开元寺一览亭饮道傅书院 其一
程公许（宋代）

胜赏几为雨罢休，霁光俄涌屋山头。松根烟暖留飞屐，蓼岸波寒缓溯舟。

雾敛长江青眼对，雪消远岫翠眉浮。郊原浩荡春无价，漫索枯肠唱且酬。
寄麦门冬於符公院
梅尧臣（宋代）

佳人种碧草，所爱凌风霜。
佳人昔已殁，草色尚苍苍。
陆行载以车，水行载以航。
于今五六年，与我道路长。
思人不忍弃，期植寒冢傍。
我嗟复北去，安得毕此丧。
留植精舍中，远挈防根伤。
他时京岘下，不比野蒿黄。
送陈时斋赴湖北宪辟
释居简（宋代）

曷与元龙别，河梁五字诗。多君坚素守，交臂得深知。

忆过雁回处，料当梅放时。驿驰行卷外，更寄向南枝。
盆池
杜牧（唐代）

凿破苍苔地，偷他一片天。
白云生镜里，明月落阶前。
三月廿夜同徐月齐读参同契次所赠诗韵以谢
徐瑞（宋代）

天高地下物林林，生化无过阳与阴。
谁向一中窥穷妙，君于静处见几深。
蟾鸟有象明生镜，桐梓何情音在琴。
正好小留论此事，可堪杜宇促归吟。
重展西湖二首·其一
宋庠（宋代）

绿鸭东陂已可怜，更因云窦注西田。
凿开鱼鸟忘情地，展尽江河极目天。
向夕旧滩都浸月，过寒新树便留烟。
使君直欲称渔叟，愿赐閒州不计年。
十月桃（为富枢密）
张元干（宋代）

蟠桃三熟，正清霜吹冷，爱日烘香。小试芳菲，时候无限风光。洛滨老人星见，□少室、云物开祥。丹青万江，熊兆昆台，凤举朝阳。

向元枢曾辅岩廊。记名著金瓯，位入中堂。梦熟钧天，屡惊颠倒衣裳。黄发更宜补衮，归去定、军国平章。管弦珠翠，兰玉簪缨，岁岁称觞。
送介维返歙县
宋至（清代）

故人理归楫，秋色老芙蕖。此日一尊酒，何时尺素书。

江枫衔落照，海雁下荒渠。我亦羁栖客，能无忆旧庐。
三言二首
黄庭坚（宋代）

八德水，清且美。
荡精神，浸牙齿。
乱云根，众峰里。
掬与斟，随器尔。
雨伞
释道济（宋代）

一竿翠竹，巧匠批栾。
条条有眼，节节皆穿。
四大假合，柄在人手。
归家放下，并不争先。
真饶瓮泻盆倾下，一搭权为不漏天。
雨中复惠诗仍次前韵
张守（宋代）

性灵陶冶赖遗篇，秋水愁看灌百川。索米谁怜身是客，餐霞还百骨非仙。

鸟惊急雨来还去，云敌冲风断复连。好句时时慰愁绝，仰惭高义薄云天。
送傅守
刘宰（宋代）

烦暑敛清晓，西风生远林。客怀感素秋，归梦越千岑。

祖帐城南门，蔼蔼萃华簪。举觞忽有赠，去矣无遐心。
偶题
汪莘（宋代）

浮云散尽月孤明，月裹仙人影更清。
忆昔相逢不相识，如今同坐复同行。
和姜梅山见寄
汪大猷（宋代）

投分虽深迹却疏，君居东婺我西湖。
儿曹方喜承毛檄，父执应容效鲤趋。
慨念旧游多宿草，仅余二老见霜须。
诗来唤起相思梦，又向梅山得楷模。
临安送郑左藏
陈宓（宋代）

还家香稻荐新红，乐岁佳辰定不空。
绿醑好邀山月饮，紫鳞长不海朝通。
不妨香火寻高士，只恐经纶欠此翁。
我亦欲归归未得，相逢端的是长风。
留别东郡诸僚友
梅挚（宋代）

霁雨浮空涨海流，虫沙龙蜃各优游。
津涯浩荡虽难测，不见惊澜曾覆舟。
送韩仲文归京口
连文凤（宋代）

有客京口号竹坡，苍然碧玉横清波。
凄凉驰陌走风雨，游尘飞扑征衫多。
祝英台近 赋得更脱红裙裹鸭儿
曹贞吉（清代）

浦风回，村路远。画楫弄还倦。闲唼浮萍，乳鸭两三点。

任他次第唼名，竹弓休射，怕惊起、睡鸳波面。

绣裙茜。忽地蘸水空明，花影碎凌乱。犹带残霞，混入也难辨。

笑携女伴归来，满身荷露，浑疑是、巫山行遍。
三士道人自赞
郭之奇（明代）

诗骚作性，兰雪居胸。神希太始，气轹王公。束发筮仕，南北西东。

三仕三已，国尔忘躬。天光云影，得丧穷通。老依玄老，空此百空。

遭逢一经，身许丹青。忧时遁俗，意洁情馨。翁马恒失，庄蝶未醒。

甘苦异节，壮老殊形。收而远志，归我澹宁。古之遗直，今之沉冥。
汴堤莺
梅尧臣（宋代）

古堤多长榆，落荚鹅眼小。
其下迅黄流，其上鸣黄鸟。
安知舟中人，黑鬓日已少。
千里归大梁，玉笙闻{上穴下叫}窕。
终朝不成曲，幽响在林表。
莫羡沙路行，金鞭驰袅袅。
读五代史
曾巩（宋代）

唐衰非一日，远自开元中。
尚传十四帝，始告历数穷。
由来根本十，暴戾岂易攻。
嗟哉梁周间，卒莫相始终。
兴无累世德，灭若烛向风。
当时积薪上，曾宁废歌钟。
仲归以结局丁字韵二诗七夕乃连和四篇至如数奉酬 其一
许及之（宋代）

年衰病怯思怔营，惟见诗筒眼便青。连和旧篇才结局，高吟新月恰当亭。

敢轻勍敌婴生力，正恐陈言厌熟听。入社莫言诗殿后，此时孤律梦方丁。
无酒吟
邵雍（宋代）

自从新法行，尝苦樽无酒。
每月宾朋至，尽日闲相守。
必欲丐于人，交亲自无有。
必欲典衣买，焉能得长久。
予久客思归以秋光都似宦情薄山色不如归意浓
仇远（元代）

我非章句儒，亦非渔樵徒。
少年逞粗豪，提笔赋两都。
老尚著儒冠，却悔识之无。
既难栖山林，又倦游江湖。
一官仅供口，康济不在吾。
秋风方戒寒，正道日荒芜。
行矣且归耘，雨田聊自娱。
寄题宗室世泽太博修性斋
苏颂（宋代）

人情安逸或骄惛，君子操修有本原。
结宇近同间燕处，题颜深警圣贤言。
游心最乐群书富，寓目无穷百卉繁。
治世右文风教洽，彬彬儒雅遍宗藩。
次程直学秋雨感
杨公远（宋代）

一雨战秋阳，风生衣袂举。
更不假蒲葵，秋阳眇何许。
浑如赫赫人，其技只鼯鼠。
须信有循环，凉生屏烦暑。
此意默领会，何劳向人语。
藏书室记
苏辙（宋代）

予幼师事先君，听其言，观其行事。今老矣，犹志其一二。先君平居不治生业，有田一廛，无衣食之忧； 有书数千卷，手缉而校之，以遗子孙。曰：“读是，内以治身，外以治人，足矣。此孔氏之遗法也。”先君子遗言今犹在耳，其遗书在椟，将复以遗诸子，有能受而行之，吾世其庶矣乎！

盖孔氏之所以教人者，始于洒扫应对进退。及其安之，然后申之以弦歌，广之以读书。曰：“道在是矣，仁者见之斯以为仁，智者见之斯以为智矣。”颜闵由是以得其德，予赐由是以得其言，求由由是以得其政，游夏由是以得其文。皆因其才而成之。比如农夫垦田，以植草木，小大长短，甘辛咸苦，皆其性也。吾无加损焉，能养而不伤耳。

孔子曰：“十室之邑，必有忠信如丘者焉，不如丘之好学也。”如孔子犹养之以学而后成，故古之知道者必由学，学者必由读书。傅说之诏其君亦曰：“学于古训，乃有获。”。念终始典于学，厥德修罔觉。”而况余人乎？子路之于孔氏，有兼人之才而不安于学，尝谓孔子有民人社稷，何必读书然后为学。孔子非之，曰：“汝闻六言六蔽矣乎？好仁不好学，其蔽也愚；好智不好学，其蔽也荡；好信不好学，其蔽也贼；好直不好学，其蔽也绞；好勇不好学，其蔽也乱；好刚不好学，其蔽也狂。”凡学而不读书者，皆子路也。信其所好，而不知古人之成败与所遇之可否，未有不为病者。

虽然，孔子尝语子贡矣，曰：“赐也，汝以予为多学而识之者欤？”曰：“然。非欤？”曰：“非也，予一以贯之。”一以贯之，非多学之所能致，则子路之不读书未可非耶？曰：非此之谓也。老子曰：“为学日益，为道日损。”以日益之学，求日损之道，而后一以贯之者，可得而见也。孟子论学道之要曰：“必有事焉而勿正，心勿忘，勿助长也。”心勿忘则莫如学，必有事则莫如读书。朝夕从事于诗书，待其久而自得，则勿忘勿助之谓也。比之稼穑，以为无益而舍之，则不耘苗者也；助之长，则揠苗者也。以孔孟之说考之，乃得先君之遗意。
舟泊平步寻孙典籍蕡读书堂 其二
薛始亨（明代）

黯黯残云吊夕晖，高才沦落圣朝稀。攀龙不为迟冯衍，闻鹤翻怜误陆机。

百里枌榆乡土接，一廛耕凿子孙微。风流莫问长江水，惟有南园蝴蝶飞。
答王仲高
吕陶（宋代）

从政宜师古，为儒贵席珍。承流仰循吏，虑患属孤臣。

休戚同千里，轻肥止一身。虚名称有土，惭色见斯民。

罗网甘投足，波澜耻问津。狂言干重辟，冷笑待憸人。

琴瑟方调节，刍荛愿采询。闭关聊度日，开卷易经春。

地暖畦蔬足，年丰瓮粟陈。惟特三不愧，通塞任天钧。
宿仙居民家
楼钥（宋代）

投暝人家欲睡时，雨声不断水平池。
回头已过三江渡，醉看车中总不知。
仆射陂晚望
罗邺（唐代）

离人到此倍堪伤，陂水芦花似故乡。身事未知何日了，

马蹄唯觉到秋忙。田园牢落东归晚，道路辛勤北去长。

却羡无愁是沙鸟，双双相趁下斜阳。
剑仙
徐积（宋代）

此剑曾将赤霄倚，云雷欲战秋风起。携下赤霄磨玉山，玉山色变龙蛇寒。

霜飞浪活河汉精，星辰日月分光明。

天生神物不可犯，曾向人閒诛不平。玉龙不死常在腰，一抹血腥犹未消。

莫教望见延平水，待与天地除凶妖。
军峰
谢驿（宋代）

倚天青壁瘦巉岩，下有神龙卷作潭。
龙欲出时山吐气，黑云随手暗江南。
新春感事八首终篇因以自解
陆游（宋代）

玻璃江上柳如丝，行乐家家要及时。
只怪今朝空巷出，使君人日宴蟆颐。
呈宜之兄八首
赵蕃（宋代）

别来才一书，似若向兄疏。
逢人问江右，说兄不敢虚。
虾蟆
石介（宋代）

夏雨下数尺，流水满池泓。虾蟆为得时，昼夜鸣不停。

几日饱欲为，腹圆如罂瓶。巨吻自开阖，短项或缩盈。

时于土坎间，突出两眼睛。是何痴形骸，能吐恶音声。

嗟哉尔肉膻，不中为牺牲。嗟哉尔声粗，不中和人情。

殊不自量力，更欲睥睨横海之鳣鲸。自谓天地间，独驰善鸣名。

万物聒皆龏，不知钟鼓钦钦，雷霆闳闳。应龙戢脑入海底，凤凰举翼摩青冥。

此时各默默，以避虾蟆鸣。何时雨歇水泽涸，青臭泥中露丑形。

失水无能为，两脚不解行。乾渴以至为，尽把枯壳填土坑。
丙午1906三月嘉义大地震庚午1930十一月又大震感赋
陈家驹（清代）

廿五年华劫两经，果真坎坷午频丁。
层层山岳翻湖海，莽莽乾频付醉醒。
厄闰黄杨惟及木，灾倾白屋剩残瓴。
伤心周道成荆棘，蒿目时艰地岂灵。
端午帖子词 皇帝閤六首 其一
欧阳修（宋代）

天清槐露浥，岁熟麦风凉。五日标嘉节，千龄献寿觞。
前诗子勤连和七章，或病首句秦字难押，援笔泛及故事，不觉其言之长 其一 
周霆震（元代）

输粟常惭晋闭秦，艰难稼穑每怜贫。沟塍雁立交通处，汗血骈肩荷锸人。
幽居
陆游（宋代）

遶屋巉巉碧玉峰，个中天遣养疏慵。
捐书已叹空虚腹，得酒还浇垒块胸。
曲几坐看窥户月，短蓬卧听隔城钟。
柴桑自有归来意，枉道人间不见容。
送顾况归茅山
韦夏卿（唐代）

圣代为迁客，虚皇作近臣。法尊称大洞，学浅忝初真。

鸾凤文章丽，烟霞翰墨新。羡君寻句曲，白鹄是三神。
望夫山
李白（唐代）

□望临碧空。【禺页】
怨情感离别。
江草不知愁。
岩花但争发。
云山万重隔。
音信千里绝。
春去秋复来。
相思几时歇。
忆秦娥
阚寿坤（清代）

垂珠箔。相邀女伴依妆阁。依妆阁。闲敲棋子，夜灯花落。

转更渐冷嫌衣薄。呫吟不睡寻衫著。寻衫著。窗纱透晓，背灯才觉。
和朱主簿四首
刘克庄（宋代）

耄矣犹耽学，天乎不背师。
仅馀芭受业，曾许赐言诗。
鲁兀存尊足，虞翻乏媚姿。
回头谢房魏，努力辅明时。
种竹
谢薖（宋代）

辟地种修竹，得方缘秘经。成阴向北宇，倒影落中庭。

直取内含素，岂唯枝斗青。龙钟玉川子，犹拟抱添丁。
巫山旅别
崔涂（唐代）

五千里外三年客，十二峰前一望秋。

无限别魂招不得，夕阳西下水东流。
赋得侠客
崔一鸣（明代）

侠客佩吴钩，翩翩控紫骝。挥鞭度辽水，拟斩月支头。

朔气三河冷，边风九月秋。国仇吾欲雪，非为觅封侯。
奉和荥阳公离筵作
元稹（唐代）

南郡生徒辞绛帐，东山妓乐拥油旌。

钧天排比箫韶待，犹顾人间有别情。
次韵范石湖田园杂兴诗六十首 夏日十二首之一 其二十五
凌云翰（元代）

重重绿叶障林肥，点点黄花入麦稀。绝似辋川图画里，水田时有鹭鹚飞。
同钱员外题绝粮僧巨川
白居易（唐代）

三十年来坐对山，唯将无事化人间。

斋时往往闻钟笑，一食何如不食闲。
关外
宋庠（宋代）

关外峥嵘岁，河边寂寞洲。
寒云能不雨，高柳强先秋。
野静狐狸出，沙长雁鹜留。
登临虽信美，无赋可销忧。
阮郎归
徐阶（明代）

一春归思羡冥鸿，青山在眼中。无端秋色又丹枫，沧洲路未通。

无白首，望长空，徘徊意万重。持杯看尔去匆匆，心随江水东。
颂古十首 其四
释慧空（宋代）

主人无德客无机，石火光中闪电飞。同死同生同得失，此心能有几人知。
宫词一百首
岳珂（宋代）

翠麓连绵气属天，岧嶢艮岳绕芝田。
瑞禽可是曾迎驾，万岁山头识静鞭。
绝句
潇湘渔父（宋代）

高枕形骸外，空江何限情。
落叶不成调，半夜起秋声。
侯嬴
吕本中（宋代）

游士纵横翻覆手，山东诸侯望关走。历下邯郸无使来，长城易水非燕有。

大梁宾客旧如云，夷门监者未有闻。谩将苦语送公子，市井屠儿虚见存。

后来毫发争得丧，纷纷小儿誇跌宕。不知世有公子牟，一生放迹江海上。
献钱尚父
贯休（唐代）

贵逼人来不自由，龙骧凤翥势难收。
满堂花醉三千客，一剑霜寒十四州。
鼓角揭天嘉气冷，风涛动地海山秋。
东南永作金天柱，谁羡当时万户侯。
崧高齐上施参政寿
许及之（宋代）

灵山钟秀崧高齐，鹿苑名胜神所栖。水晶玉札银成泥，无论粉所丹黄黳。

文星相望直斗奎，出藩入从黄金闺。谁坐廊庙赓凫鹥，山经地志古有稽。

我公间气今其繄，资兼文武双印提。十年太学甘朝齑，吐光万丈腾虹霓。

鸡林传诵争航梯，至今威名詟羌氐。张旃朔庭抚遗黎，鼓舞雄豪泣旄齯。

折冲樽俎眠鼓鼙，屯云万里行春犁。五风十雨无苦凄，此疆尔界谁町畦。

不须京观封鲸鲵，混一少忍矜扶藜。从容论道开端倪，一语折衷温如绨。

鉴裁不阅黄与骊，流品自成桃李蹊。琴音八极回薰兮，长庚夜明玉绳低。

貂珰晓驰建章西，黄封九酝天处题。寿以一饮千玻瓈，公开寿域民同跻。

龟文燕颔额插犀，中书之考米一稊。葛仙炼丹旧有溪，从公拟欲求刀圭。

散作人间刮膜篦，尽洗凡骨开尘迷。
泽卜尊丹巴胡土克图老喇嘛上寿
玄烨（清代）

想像当年论转轮，龙沙遥隔十馀春。相知惟有菩提行，得解尝闻秘密真。

花雨频施铺佛帐，贝经每祝上枫宸。眉横鼻竖长松寿，导引众生善后因。
菩萨蛮
吕本中（宋代）

登楼一望南山雪。使君风味如新月。月向雪前明。主人今夜情。

平生相与意。老病犹堪记。对酒为君欢。酒杯嫌未宽。
句
刘得仁（唐代）

外家虽是帝，当路且无亲。（《读书志》）

白日只如哭，黄泉免恨无。（哭贾岛，以下《吟窗杂录》）

身闲甘旨下，白发太平人。

同游芳草寺，见示白云诗。（以下《海录碎事》）

犹祈启金口，一为动文权。

深山寺路千层石，竹杖棕鞋便可登。
和杨公济钱塘西湖百题 其三十八 朱野
郭祥正（宋代）

梁国衰微后，徵君隐逸时。至今风味在，试听野猿悲。
戏成小诗留子静兄
苏庠（宋代）

秋霜一夜到枯荷，奈此江南秋色何。蕲君未作一成去，同听竹窗鸿雁过。
杨朱
吕南公（宋代）

战国功名尺寸劳，先生持论异吾曹。孟轲解辩承三圣，后世谁曾拔一毛。
送张无梦归天台山
杨亿（宋代）

小隐琼台布水边，独披金诰味重玄。
晨凫化舄趋轩室，秋鹭翻涛逐楚船。
养鹤七年知善舞，种芝三秀旧成田。
飙轮不驻劳宸眷，犀管裁章与世传。
镜槛
李商隐（唐代）

镜槛芙蓉入，香台翡翠过。拨弦惊火凤，交扇拂天鹅。

隐忍阳城笑，喧传郢市歌。仙眉琼作叶，佛髻钿为螺。

五里无因雾，三秋只见河。月中供药剩，海上得绡多。

玉集胡沙割，犀留圣水磨。斜门穿戏蝶，小阁锁飞蛾。

骑襜侵鞯卷，车帷约幰鈋.传书两行雁，取酒一封驼。

桥迥凉风压，沟横夕照和。待乌燕太子，驻马魏东阿。

想像铺芳褥，依稀解醉罗。散时帘隔露，卧后幕生波。

梯稳从攀桂，弓调任射莎。岂能抛断梦，听鼓事朝珂。
易庵道人归雁苍两月矣作诗趣之
舒岳祥（宋代）

一入雁苍山，山苍雁落湾。
石螀鸣杼下，沙鸟宿窗间。
吾子动多悔，老夫今稍闲。
密云疏雨里，心事极相关。
偈颂一百零一首
释慧性（宋代）

开门待知识，知识不来过。
开口不在舌头上，儜看平地起风波。
广信试院追和东坡催试官考校韵
喻良能（宋代）

深院锁凉秋，西风坐间好。
几净窗明尘不飞，似蹑红云至三岛。
数枝淡淡桂新香，千带垂垂柳初老。
此邦天下秀，多士邹鲁无。
负薪或解谈王道，被褐或解谈王道，
被褐无非怀璧夫。五兵夺目库观武，
大嚼快意门过屠。谁言扳才古难必，
披沙求金要须得。回思裹饭然脂烛，
一心敢拟思鸿鹄。
惠泉
宋庠（宋代）

济物功偏厚，朝宗势不迷。
一般容宋苇，六斗异泾泥。
润溢呼鱼辙，光分抱瓮畦。
宁同南国咏，酌饮变夷齐。
漳州圆山
徐玑（宋代）

轻烟漠漠雾绵绵，野色笼青傍屋前。
尽说漳南风水好，众山围绕一山圆。
雪后
沈辽（宋代）

潇川夜飞雪，草舍朝成冰。微阳始下烛，南山浩如蒸。

林木散孚甲，乌鸟营巢橧。物化不可戚，深挹南天僧。
叶侍郎送红芍药
赵师秀（宋代）

雕栏迎夏发奇葩，不拟分来野客家。
自洗铜瓶插欹侧，暂令书卷识奢华。
旧游尚忆扬州梦，丽句难同谢朓夸。
应被花嗔少风味，午窗相对一杯茶。
寒食安厚卿具酒馔邀数君子游压沙寺观梨花独
强至（宋代）

花前烂醉如泥淤，犹恐花过嗟空株。
压沙梨开百顷雪，春晚未赏计已疏。
厚卿置酒趁寒食，蜂喧蝶闹人意苏。
林间把盏谁我侑，鸟歌声滑如溜珠。
魏都风流重行乐，艳妆丽服明郊墟。
我初闻招便勇往，恨不插翼附骏驹。
峨眉夫子趣独异，静坐幕府烦邀呼。
车公不到座寂寞，大句落纸来须臾。
樽边弄笔辄强和，布鼓乃敢当雷车。
主人明朝复命客，是日禊事修祓除。
日涵花气暖不散，酒力易著起要扶。
清明予亦饮射圃，罚觯屡困辞不辜。
杯盘一饱藉脱粟，那有白饭馀君奴。
梨花好在期共醉，功名身外终何如。
五羊中秋热未艾
曾丰（宋代）

火气之余金气乘，岭南寒暑独无凭。
虽非滷地亦卑温，不必梅天皆郁蒸。
椰子簟凉肤起粟，荔枝膏冷齿生冰。
休言恶地欠霜雪，似为贫家省絮缯。
琉球刀歌
贾虞龙（清代）

天吴翻风立海水，老鲛跳波剪长尾。殷殷空山霹雳声，飞来海客炉中死。

炉中冉冉浮炎烟，乃厉乃锻成三年。铦锋照川霜雪白，宝锷出匣芙蕖妍。

黄云峥嵘天宇廓，阴森日暮精灵跃。奇气能教山魅愁，寒芒欲逼天星落。

神物所属非人求，会合亦似针磁投。远从鳌背踏沧海，携来万里沙棠舟。

出鞘苍茫对晴昊，百感无端入怀抱。十年磨刃赠何人，夷门古路生秋草。
送惠县丞归阳羡
叶适（宋代）

三岭描成翠骨堆，一川罨画绣徘徊。
三年尘土无人识，山水虚闲与唤回。
拟左太冲咏史 其二
俞廷瑛（清代）

仗剑出门去，颇思立殊勋。十年不得志，归来事耕耘。

祇为入口不，敢辞四体勤。岁时斗酒会，即事多所欣。

有客谈朝市，掩耳不欲闻。俯视清流水，仰看寥天云。
离寿昌县
魏观（明代）

溪上徐徐上小舟，满前风物眩吟眸。鸟回曲径冲花落，浪激层滩触石流。

贯网有鱼供午馔，罄瓶无酒破春愁。沿洄处处嘉山水，恰似吾蒲旧日游。
夜听滴酒声
邓云霄（明代）

小槽滴滴搅閒眠，得似秋山夜听泉。潦倒不知身外事，拍浮长伴酒中仙。
商妇词十首
刘克庄（宋代）

今夕佳风月，身同影守房。
藁砧定何处，皮裹铁心肠。
湖州歌九十八首 其四十一
汪元量（宋代）

可怜河畔草青青，锦缆牵江且缓行。
爱此淮南山水好，问天乞得片时晴。
句
王嵒（宋代）

暗穿地脉龙先觉，密赞天工雨不知。
南山龙门
刘黻（宋代）

山椒谁立石，人说有龙居。
此地终招隐，何年定结庐。
云封秋嶂老，瀑倒夕林虚。
不似膺门峻，为谋恐未疏。
新荷叶
辛弃疾（宋代）

春色如愁，行云带雨才归。春意长闲，游丝尽日低飞。闲愁几许，更晚风、特地吹衣。小窗人静，棋声似解重围。光景难携。任他鶗鴂芳菲。细数从前，不应诗酒皆非。知音弦断，笑渊明、空抚馀徽。停杯对影，待邀明月相依。
任彦升
邓林（宋代）

铃县四角五采旗，分明天产真英奇。
阿堆文章妙一时，士林往往推元龟。
杨梅蜜领仁且慈，桃米麦饭清堪师。
何愁不得中书为，半生纡意梅虫儿。
乌夜啼·露华洗天天随水
宋无（元代）

露华洗天天随水，烛光烧云半空紫。
西施夜醉芙蓉洲，金丝玉簧咽清秋。
声鼓鞭月行春雷，洞房花梦酣不迦。
宫中夜夜啼栖鸟，美人日日歌吴歈。
吴王国破歌声绝，鬼火青荧生碧血。
千年环仲耕狐兔，鸟术纸钱挂枯树。
髑髅无语满眼泥，曾见吴王歌舞时。
乌夜啼，啼为谁。
身前欢乐身后悲，空留瑟怨傅相思。
乌夜啼，啼别离。
耽书
高斯得（宋代）

年来得奇疾，仿佛似书淫。
二史番休读，三诗梦觉吟。
少时轻寸晷，老去惜分阴。
只恐前生是，蓬山阁上蟫。
腊月二十九日陈万石石室吕潜心三兄相访夜坐
丘葵（宋代）

二十年前旧师友，一灯相对坐谈玄。
炉香茗椀不须睡，惟有今霄是旧年。
谢无用和尚惠鞋
释梵琮（宋代）

信手裁成任短长，密通一线透中央。
看来只是旧时底，著了何妨到处行。
寄山台赵庶可二首
戴复古（宋代）

顷上山台谒，临行辱赠诗。
相思寸心在，莫讶尺书迟。
好月登楼夜，清秋落木时。
见君花萼集，梦到谢公池。
送余驾部江州
梅尧臣（宋代）

内史九江行，潦收波已清。
何时鷁舟上，远见炉峰迎。
野色连葭菼，秋香荐橘橙。
寒潮如特送，不肯过湓城。
达磨大师赞 其二
释普济（宋代）

五天竺国，东震旦土。传佛心宗，无本可据。无本据，一苇横趋，大江东去。
失调名
佚名（宋代）

芳草绿如茵，与蓝袍、草争翠色。
句
陈延（宋代）

水泛榴花来洞口，鹿迎樵客到仙家。
水调歌头·今岁渝州热
李曾伯（宋代）

今岁渝州热，过似岭南州。火流石铄如傲，尤更炽於秋。竟日襟常沾汗，中夕箑无停手，几至欲蕉头。世岂乏凉境，老向此山囚。赖苍灵，怜赤子，起龙秋。刹那顷耳，天瓢倾下足西畴。荡涤两间炎酷，苏醒一番枯槁，民瘼庶其廖。清入诗脾里，一笑解吾忧。
界岭北望
张佳胤（明代）

北望成区脱，霜空一岭横。
野烟胡骑猎，寒柝戍楼声。
峰刺高天近，云量巨谷平。
微茫山尽处，当日大宁城。
送李明府赴连州
韩翃（唐代）

万里向南湘，孤舟入桂阳。诸侯迎上客，小吏拜官郎。

春服橦花细，初筵木槿芳。看承雨露速，不待荔枝香。
钓矶怀古十章 其十 刘遗民
杨杰（宋代）

雨笠烟蓑细草巾，持竿谁识白莲人。当时若得文王猎，泾水还应似渭滨。
张子房遇黄石公图
郑思肖（宋代）

三度桥边伺老仙，始将兵法尽相传。不知蹑足此一计，还出书中第几篇。
非非引
弘历（清代）

是是非非非想天，颇有后进非其先。众非一是是岂然，众是一非吁可怜。

乌黑燕白孰非禽，荆玉曰非卞血殷。纪忆细故非大贤，措薪枕上非安眠。
全州道间
李曾伯（宋代）

林坞禽鸣高树，溪桥人立危栏。
芳草铺平绿野，白云界破青山。
阮郎归（同十二叔泛济州环溪）
晁补之（宋代）

西城北渚旧追随。荒台今是非。白苹无主绿浦迷。停舟忆旧时。

双鸭戏，乱鸥飞。人家烟雨西。不成携手折芳菲。兰柳惆怅归。